Hoe verskil leesgierige mense van ander wat nie van lees hou nie? - WelstandWelstand
Tuis / Advies / Hoe verskil leesgierige mense van ander wat nie van lees hou nie?
Daar is soveel aandag-afleiers in vandag se wêreld, en die belangrikste hiervan is die digitale vorms van vermaak. Stroomdienste wat flieks, TV-reekse, video's en musiek bied, is voorop in ons gedagtes en eis daagliks ons aandag met nuwe vrystellings. Vir baie het dit die afgelope jare verkieslik geword om na rolprentweergawes van boeke te kyk.
Daar is al baie gewaarsku dat die voortbestaan van boeke in gedrang is. Mense lees minder, en minder harde kopieë van boeke van alle genres word verkoop. Dit is dalk juis hier waar ons daarop moet let dat daar vandag nie meer CD-winkels in winkelsentrums bestaan nie, maar dat boekwinkels jou wel nog met oop deure verwelkom. Dit is ons as lesers wat hierdie voordeel moet benut en moet seker maak dat boeke soos ons dit ken, nie verdwyn nie en dat gedrukte boeke bly voortbestaan. Om dit reg te kry, kort ons egter meer lesers en moet ons veral ons kinders leer van die genot wat lees vir ons bied.
Wat maak lesers anders as mense wat nie daarvan hou om te lees nie?
Die inname van die geskrewe woord op 'n gereelde basis het getoon dat dit nie net die manier beïnvloed waarop jou brein werk nie; dit bring ook 'n verandering teweeg in die manier waarop jy die wêreld om jou verstaan en daarby betrokke raak.
Deur te lees, kan ons ons breinstruktuur fisies verander, meer empaties word en selfs ons brein mislei om te dink dat ons werklik ervaar het wat ons in ons gunstelingroman gelees het.
Vyf maniere waarop lesers anders dink as mense wat nie lees nie:
Lesers het meer wit breinmaterie
Studies toon dat lees die gesondheid van jou brein verbeter. Wetenskaplikes wat 'n daaglikse leesstudie van ses maande by die Carnegie Mellon-universiteit gedoen het, het ontdek dat die volume witstof (daardie goeie goed wat verantwoordelik is vir die vervoer van senuwee-impulse tussen neurone) in die taal-area van die brein in werklikheid toegeneem het by lesers. Stanford-universiteit se navorsers het bevind dat leesoefeninge verskeie komplekse kognitiewe funksies uitoefen en bloedvloei na verskillende areas van die brein verhoog.
Boekliefhebbers se aandagspan is langer
Hoe meer jy lees, hoe meer is jou brein daartoe in staat om sy vermoë te verbeter om 'n langer oorsaak/gevolg-struktuur te verwerk, wat sodoende jou aandagspan vergroot en jou vir langer tydperke kan laat fokus. Dit beteken dat jy dus vir langer tydperke kan lees, en dit klink na 'n wen-wen situasie.
Lesers het meer empatie
Daar is ook gewys dat lesers dieper empatie vir ander toon as hul nie-lesende eweknieë. Navorsing deur Amerikaanse sosiale wetenskaplikes het getoon dat die lees van literêre romans (veral dié met sterk sosiale boodskappe) eintlik help om 'n leser se begrip van die gevoelens, emosies en ervarings van ander te verbeter. As jy al ooit so opgeneem was in 'n boek dat die karakters vir jou werklik lyk, dan weet jy hoekom dit is – elke keer as jy buite jouself stap en in die ervaring van ander duik, sal jou vermoë tot deernis en empatie groei, al is daardie ervarings fiktief.
Verskillende leesstyle skep verskillende patrone in die brein
Enige soort lees verskaf stimulasie vir jou brein, maar verskillende soorte lees gee verskillende ervarings met verskillende voordele. Stanford-universiteit se navorsers het bevind dat veral noukeurige literêre lees jou brein 'n oefensessie in verskeie komplekse kognitiewe funksies gee, terwyl plesierlees bloedvloei na verskillende dele van die brein verhoog. Hulle het tot die gevolgtrekking gekom dat om 'n roman noukeurig te lees vir literêre studie en na te dink oor die waarde daarvan 'n effektiewe breinoefening is, en meer effektief is as eenvoudige plesierlees alleen.
Lesers skep foto's in hul gedagtes, selfs sonder dat hulle dit beplan
Om boeke en ander materiaal met aanskoulike beelde te lees, is nie net pret nie; dit stel ons ook in staat om wêrelde in ons eie gedagtes te skep. Maar het jy geweet dat dit gebeur selfs al beplan jy dit nie so nie? Navorsers het gevind dat visuele beelde outomaties geskep word. Deelnemers kon foto's van voorwerpe vinniger identifiseer as hulle net 'n sin gelees het wat die voorwerp visueel beskryf, wat daarop dui dat wanneer ons 'n sin lees, ons outomaties prente van voorwerpe in ons gedagtes skep.
Boeke is belangrik op verskeie onverwagse maniere. Boeke laat lesers toe om te reis sonder om hulle voete te gebruik; boeke gee vlerke aan ons verbeelding; boeke is vol kennis, vreugde, geluk, wysheid en soveel meer; boeke is meer as genot; boeke het die vermoë om jou lewe te transformeer; boeke kan jou help in jou moeilikste tyd; boeke laat jou besef dat jy nie alleen in hierdie wêreld is nie; en boeke gee 'n oplossing en gee jou 'n nuwe manier en 'n nuwe perspektief op dinge en situasies.
Indien jy nie lees nie, moet jy jouself die vraag vra waarom jy nie lees nie, juis omdat daar so baie voordele daaraan verbonde is en jy boonop die beste tyd van jou lewe sal geniet wanneer jy 'n boek in jou hande het.
Your Brain on Books: 10 Things That Happen to Our Minds When We Read – https://oedb.org/ilibrarian/your-brain-on-books-10-things-that-happen-to-our-minds-when-we-read/
7 Ways Readers Think Differently Than Other People – https://www.bustle.com/p/7-ways-readers-think-differently-than-non-readers-63688